b'\n_START_ARTICLE_\nConfederaci\xc3\xb3n Nacional del Trabajo\n_START_PARAGRAPH_\nConfederaci\xc3\xb3n Nacional del Trabajo (CNT) on Espanjassa toimivien anarkosyndikalististen ammattiliittojen keskusj\xc3\xa4rjest\xc3\xb6. Barcelonassa vuonna 1910 perustettu CNT on yksi Kansainv\xc3\xa4lisen ty\xc3\xb6v\xc3\xa4enliiton j\xc3\xa4senist\xc3\xa4 ja se on ollut yhteisty\xc3\xb6ss\xc3\xa4 my\xc3\xb6s anarkistisen Federaci\xc3\xb3n Anarquista Ib\xc3\xa9rica -j\xc3\xa4rjest\xc3\xb6n kanssa. CNT oli merkitt\xc3\xa4v\xc3\xa4 yhteiskunnallinen vaikuttaja erityisesti 1930-luvulla ja Espanjan sis\xc3\xa4llisodan aikana._NEWLINE_CNT kelpuuttaa j\xc3\xa4senikseen kaikki ty\xc3\xb6l\xc3\xa4iset, ty\xc3\xb6tt\xc3\xb6m\xc3\xa4t ja opiskelijat, lukuun ottamatta "valtiollisten sortoj\xc3\xa4rjestelmien" eli poliisin, armeijan ja erilaisten turvallisuuspalveluiden palveluksessa olevia. My\xc3\xb6sk\xc3\xa4\xc3\xa4n ty\xc3\xb6nantajat ja "muut riist\xc3\xa4j\xc3\xa4t" eiv\xc3\xa4t voi liitty\xc3\xa4 j\xc3\xa4seniksi. CNT:n organisaation toiminta perustuu anarkismin periaatteiden mukaisesti suoraan demokratiaan.\n_START_SECTION_\nAlkuvaiheet\n_START_PARAGRAPH_\nVuonna 1910 toimintansa aloittanut CNT julistettiin laittomaksi kolmen vuoden ajaksi jo perustamisensa j\xc3\xa4lkeisen\xc3\xa4 vuonna. Sen j\xc3\xa4senm\xc3\xa4\xc3\xa4r\xc3\xa4 kasvoi kuitenkin nopeasti ja 1919 liitolla oli jo noin 700 000 j\xc3\xa4sent\xc3\xa4. Samana vuonna CNT liittyi Kominterniin, mutta luopui yhteisty\xc3\xb6st\xc3\xa4 kommunistien kanssa 1922 j\xc3\xa4rjest\xc3\xb6n johtohahmoihin kuuluneen \xc3\x81ngel Pesta\xc3\xb1an Neuvostoliiton vierailullaan saamien kokemusten perusteella. Kominternist\xc3\xa4 eroamisensa j\xc3\xa4lkeen CNT l\xc3\xa4hti mukaan Berliiniss\xc3\xa4 vuonna 1922 perustetun Kansainv\xc3\xa4lisen ty\xc3\xb6v\xc3\xa4enliiton toimintaan, joka on anarkosyndikalististen ammattiliittojen kansainv\xc3\xa4linen yhteenliittym\xc3\xa4.\n_START_SECTION_\nSis\xc3\xa4llissodan aika\n_START_PARAGRAPH_\nEspanjan sis\xc3\xa4llissodan syttyess\xc3\xa4 hein\xc3\xa4kuussa 1936 CNT:ll\xc3\xa4 oli noin 1,5 miljoonaa j\xc3\xa4sent\xc3\xa4. Sodan aikana j\xc3\xa4rjest\xc3\xb6 taisteli yhdess\xc3\xa4 muiden tasavaltalaisten kanssa kenraali Francon fasisteja vastaan. CNT:n j\xc3\xa4seni\xc3\xa4 toimi sodan aikana my\xc3\xb6s toisen tasavallan ministerein\xc3\xa4 sek\xc3\xa4 muissa hallinnollisissa teht\xc3\xa4viss\xc3\xa4. Esimerkiksi maan historian ensimm\xc3\xa4inen naisministeri Federica Montseny oli liiton j\xc3\xa4sen._NEWLINE_Osa Kataloniasta ja Barcelonan kaupunki kunnallisine palveluineen olivat sodan ajan CNT:n hallinnassa ja my\xc3\xb6s suuri osa muusta taloudellisesta toiminnasta oli kollektivisoitu. Alueella toimi anarkistinen yhteiskunta, jota muun muassa kirjailija George Orwell ihaili sotareportaasissaan Katalonia, Katalonia (1938) kiinnitt\xc3\xa4en erityisesti huomiota siell\xc3\xa4 vallitsevaan tasa-arvoon ja luokkayhteiskunnan katoamiseen.\n_START_SECTION_\nSodan j\xc3\xa4lkeiset vuodet\n_START_PARAGRAPH_\nSis\xc3\xa4llissodan p\xc3\xa4\xc3\xa4tytty\xc3\xa4 tasavaltalaisten tappioon vuonna 1939, julistettiin CNT j\xc3\xa4lleen laittomaksi. Francon diktatuurin aikana arviolta jopa 180 000 j\xc3\xa4rjest\xc3\xb6n j\xc3\xa4sent\xc3\xa4 murhattiin. CNT alkoi j\xc3\xa4lleen saamaan lis\xc3\xa4\xc3\xa4 suosiota 1960-luvun aikana. Kenraali Francon kuoltua vuonna 1975 oli liitto ainoa yhteiskunnallinen toimija, joka ei suostunut allekirjoittamaan niin sanottua Moncloan sopimusta, jolla Espanja siirtyi j\xc3\xa4lleen demokratiaan. Vuonna 1979 CNT piti ensimm\xc3\xa4isen yleiskokouksensa sitten vuoden 1936. Nyky\xc3\xa4\xc3\xa4n j\xc3\xa4rjest\xc3\xb6ll\xc3\xa4 on noin 50 000 j\xc3\xa4sent\xc3\xa4.'